Vydal: © Zachej.sk, 2022

Grafika: © Bookwork.sk

Jazyková korektúra: Adriana Reguliová

Nihil obstat: prof. ThDr. Cyril Hišem, PhD.

Imprimatur: Mons. Bernard Bober, arcibiskup metropolita, ABÚ Košice – prot. č. 431/22, 5. 5. 2022

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-380-1 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom)
bez súhlasu vlastníka autorských práv.

Modlitba za lásku

Milosrdný Otče,

v mene tvojho Syna Ježiša, Panny Márie

a všetkých svätých ťa prosím,

zapáľ nás svojím duchom lásky

a dopraj nám milosti, aby ťa naším pričinením

aj iní veľmi milovali. Amen.

(Svätá Terézia z Lisieux prosila,
aby sa táto modlitba modlila za ňu aj po jej smrti.)

Nech Boh požehná túto skromnú prácu,
aby mnohým dušiam vnukla túžbu modliť sa

a prinášať obety za kňazov, spovedníkov,
duchovných vodcov či rehoľníkov
a aby aj iných povzbudzovali k modlitbe.

Predhovor

V dnešnom svete, najmä v mediálnej oblasti, sa nepres- tajne potvrdzuje Goebbelsov výrok, že stokrát opakovaná lož sa stáva pravdou. Vo filmoch je katolícky kňaz takmer vždy vyobrazený ako nešťastná, rozpoltená osobnosť a škandály v Cirkvi sú v podstate prešľapmi kňazov. V takejto situácii je celkom prirodzené, že aj úprimne veriacemu kresťanovi sa v súvislosti so zlým obrazom Katolíckej cirkvi akosi automaticky vynorí otázka: V čom zasa „farári“ zlyhali? A najhoršie je, keď rôzne udalosti túto domnienku aj potvrdzujú.

Tu je veľmi potrebné aplikovať latinskú múdrosť: „Audi alteram partem.“ (Vypočuj druhú stranu.) V prenesenom význame – pozri sa na život kňaza očami kňaza. Kňaz sa dobrovoľne zrieka svojej vlastnej rodiny, domova a priateľov len preto, aby mohol slúžiť celým svojím životom i smrťou svojej novej rodine, farnosti. Je to rodina, ktorú si nevyberal, ale ktorú dostal rozhodnutím svojho biskupa. Často sa však stáva, že farnosť „zradí“ svojho kňaza a on vo svojej novej rodine ostáva osamotený. Vo svojom pôsobisku, kam bol poslaný, môže byť počas bohoslužieb plný kostol veriacich aj veľa príjemných a ochotných ľudí, no nie vždy farníci prijmú kňaza ako súčasť svojej rodiny a spoločenstva.

V takejto situácii kňaz zostáva sám a v podstate bez Cirkvi, spoločenstva a rodiny veriacich. A na vlastnej koži zakúša ťarchu biblického varovania: „Beda však samotnému!“ (Kaz 4, 10) Toľkí vo farnosti prichádzajú a žiadajú o pomoc vo svojom sklamaní, v ťažkostiach a často aj v rodinnej samote toho, koho sami nechali samotného!

Dostáva sa vám do rúk kniha, ktorá vás môže priblížiť k vášmu kňazovi, duchovnému otcovi. Kniha modlitieb, ktorými môžeme prosiť: Pane, daj nám kňazov, svätých kňazov, kňazov podľa tvojho srdca. Nech ich tvoje milosrdenstvo všade sprevádza a chráni od nástrah diabla, ktorý neustále útočí na ich duše.

Ten, kto má v sebe skutočnú lásku a úctu ku kňazovi, príde za ním aj vtedy, keď nič nepotrebuje.

G. H.

správca farnosti

Modlitba ku Kristovi Kráľovi

Ježišu Kriste, uznávam ťa za kráľa sveta. Všetko, čo bolo stvorené, je stvorené pre teba, konaj teda so mnou podľa svojho práva! Obnovujem svoj krstný sľub a zriekam sa zlého ducha i všetkej jeho pýchy a tiež aj všetkých jeho skutkov. Sľubujem, že budem žiť ako poriadny kresťan. Zvlášť sa zaväzujem, že vynaložím všetko na to, aby zvíťazili Božie práva a práva tvojej svätej Cirkvi.

Najsvätejšie Srdce Ježišovo, obetujem ti svoje nepatrné skutky, aby všetky srdcia uznali tvoje sväté kráľovstvo a aby tvoj pokoj zavládol na celom svete. Amen.

Úvod

Boh síce v každej dobe vzbudzuje povolanie ku kňazskému stavu, aby nechýbali potrební prostredníci, ktorí by dušiam udeľovali sviatostné milosti nevyhnutné k spáse, ale praje si, aby sme si aj sami vyprosovali nových kňazov a modlili sa za svojich kňazov.

Zvlášť v časoch, keď je kňazov nedostatok, dotýkajú sa nás slová božského Majstra z evanjelia: „Preto proste Pána žatvy, aby poslal robotníkov na svoju žatvu“ (Mt 9, 38). Sám Spasiteľ sa modlil za svojich prvých kňazov: „Svätý Otče, zachovaj ich vo svojom mene, ktoré si ty dal mne…“ (Jn 17, 11). „Posväť ich pravdou…“ (Jn 17, 17).

Podľa jeho príkladu svätý Pavol žiada veriacich v Liste Rimanom: „Prosím vás, bratia, pre nášho Pána Ježiša Krista a pre lásku Ducha, zápaste spolu so mnou v modlitbách za mňa u Boha“ (Rim 15, 30). A v Liste Kolosanom: „Modlite sa aj za nás, aby Boh otvoril dvere nášmu slovu, aby sme mohli hlásať Kristovo tajomstvo…“ (Kol 4, 3).

Svätý pápež Gregor Veľký prosí: „Modlite sa, veriaci, za nás kňazov, aby sme pôsobili požehnane!“

Svätý Otec Pius XI. predniesol celkom v duchu Ježiša Krista významné slová: „Boh na nebesiach a my na zemi si neprajeme nič tak vrúcne ako modlitbu a obety za kňazov. Keď máme kňaza, máme všetko; keď budeme mať dobrých, svätých kňazov, ostatné príde samo od seba; keď nám chýbajú kňazi, chýba nám všetko; keď nemáme dobrých kňazov, nič iné nám nepomôže.“

Aj Svätý Otec Pius XII. v prejave z 24. júna 1939 prehlasuje podobnú krásnu myšlienku: „Náš Pán Ježiš Kristus povedal svojim apoštolom: ,Vy ste svetlo sveta…‘ (Mt 5, 14). Svetlo svieti, slnko hreje. Hľa, toto je úloha katolíckeho kňazstva – byť nadprirodzeným slnkom, ktoré by osvecovalo ľudskú myseľ pravdou Ježiša Krista a zapaľovalo ducha ľudí Kristovou láskou. K tomuto cieľu a k takto označenej úlohe má smerovať celá príprava a výchova kňazstva.“

Na tejto najväčšej a najkrajšej úlohe sa účinne zúčastňuje každý, kto sa modlí a obetuje za kňaza či bohoslovca.

Vďačne sa modlime za svojich kňazov, pretože na to máme skutočne mnoho dôvodov. Kňazi sa stále modlia za všetkých veriacich a obetujú za nich svoju povinnú dennú modlitbu breviára. Svätí kňazi, plní lásky a horlivosti, sa modlia a konajú pokánie za zverené duše, aby im vyprosili obrátenie a hojnosť Božích milostí. Nezabúdajme, koľko milostí nám Boh udeľuje rukami kňaza!

Kňaz je druhým Ježišom Kristom, vykupiteľom, zmierovateľom, posvätiteľom, naším verným sprievodcom od kolísky až po hrob. Aj vo veku, keď iní ľudia už dávno odpočívajú, kňaz ešte stojí pri oltári a modlí sa: „Pristúpim k Bohu, ktorý obveseľuje moju mladosť.“ A chvejúcimi sa rukami zdvíha kalich. Svoj úrad zastáva až dovtedy, kým nevysloví „ite, missa est“ svojho pozemského ...

Koniec ukážky